Beloning uitgeloof in soektog na vermiste tiener“Ek wens ek het geweet waar jy is. Het jy geëet? Het jy ’n dak oor jou kop? Is jy veilig? Here, asseblief, gee my ’n teken waar Nikita is.” Ordette Lottering se 14-jarige dogter, Nikita, het Maandagaand spoorloos verdwyn. ’n Beloning van R2 000 is intussen uitgeloof vir enigiemand wat inligting het wat tot Nikita se opsporing kan lei. Dié besorgde ma het egter Vrydag ’n leidraad ontvang oor waar Nikita moontlik kan wees en is besig om dit nou op te volg. Nikita is Maandagaand omstreeks 18:00 die laaste keer by haar ouma se huis in Springs, Gauteng, gewaar. “Sy sou tot Donderdag by haar ouma gekuier het,” vertel Lottering. “Haar ouma het ons verseker dat daar niks daardie dag gebeur het wat veroorsaak het dat sy sou wegloop nie. “Ek en Nikita het nog 15:00 met mekaar grappies gemaak oor die foon.” Sy het ’n swart denimbroek, wit hemp en rooi baadjie ten tyde van haar verdwyning aangehad. Lottering sê Nikita het al in die verlede weggeloop van die huis, maar sy dink nie dit is hierdie keer die geval nie.